For første gang i 40 år skal der køres isspeedway i Danmark. Løbet finder sted i Iscenter Nord i Frederikshavn 2. april. Og i weekenden var nogle af kørerne på isen for allerførste gang. - Det er nogle fede ræs i lidt lavere hastighed, fortæller Kevin Pedersen. Han er formand for Sæby Speedway Klub, banebygger på isen og en af drivkrafterne bag arrangementet 'drift on ice' og isspeedwayens comeback i Danmark. Men Sæby Speedway Klub har hverken bane til almindelig speedway eller isspeedway, så derfor har klubben lavet et samarbejde med Iscenter Nord i Frederikshavn. Speedwaylandstræner Hans Nielsen har selv kørt en del isspeedwayløb i England. - Banen er noget større, end den i England. Den er fin, siger han. Skruer i dæk Der kommer 20 kørere til start i fire forskellige klasser, og løbet byder på 25 heat. Løbet skulle oprindeligt have været kørt 4. april 2020, men corananedlukningen kom i vejen. Det samme var tilfældet sidste år, men i år ser det ud til at lykkes. Maskinerne er de samme, som der køres almindelig speedway på. Dog med en hel afgørende forskel. Dækkene er fyldt med skruer, og der er boret omkring 300 8-10 mm. skruer i hvert dæk. Kevin Pedersen er blandt de 20 kørere, som stiller de start i de forskellige klasser til 'drift on ice' 2. april.

Opsummering:
Ishockeybanen i Frederikshavn forvandles til speedwayarena for først gang nogensinde.